Maslowljeva hijerarhija potreba prikazana u obliku piramide s osnovnim potrebama pri njezinu dnu
**Maslowljeva hijerarhija potreba**, u psihologiji, teorija koju je Abraham Maslow predložio u radu *Teorija čovječje motivacije* (*A Theory of Human Motivation*, 1943.) objavljenu u *Psychological Reviewu*. Maslow je naknadno proširio svoju ideju da bi u nju uključio vlastita opažanja urođene znatiželje u ljudi. Njegove teorije slične su mnogim drugim teorijama čovječje razvojne psihologije, od kojih se neke fokusiraju na opis stadijâ rasta u ljudi. Da bi opisao obrazac kroz koji čovječja motivacija općenito prolazi, Maslow je upotrijebio termine »fiziološke potrebe«, »sigurnost«, »pripadnost« i »ljubav«, »poštovanje«, »samoaktualizacija« i »samotranscendencija«.

Maslow je proučavao one ljude koje je nazvao egzemplarnima poput Alberta Einsteina, Jane Addams, Eleanor Roosevelt i Fredericka Douglassa, a ne mentalno bolesne ili neurotične ljude, pišući da »proučavanje sakatih, zaostalih, nezrelih i nezdravih primjeraka može proizvesti samo sakatu psihologiju i sakatu filozofiju«. Maslow je proučavao 1 % najzdravijih u populaciji univerzitetskih studenata.

Maslowljeva teorija u cijelosti je bila izražena u njegovoj knjizi *Motivacija i ličnost* (*Motivation and Personality*, 1954.). Ova hijerarhija ostaje vrlo popularan radni okvir u sociologijskim istraživanjima, obuci u upravljanju te srednjoškolskoj i visokoškolskoj nastavi psihologije.

»Piramida potreba« i alternativni prikaz
----------------------------------------

Dinamički prikaz hijerarhije potreba – moguća su preklapanja i u nekom trenutku često je aktivno nekoliko potreba (iz različitih kategorija).
Prikaz Maslowljeve hijerarhije potreba u obliku piramide često se pogrešno pripisuje njemu, no riječ je zapravo o tuđoj interpretaciji njegova rada nastaloj kasnije. Ona se pripisuje Werneru Correllu, a sigurno je postojala već 1970. što je bila godina Maslowljeve smrti.

> 
> »Do sada je naša teorijska rasprava možda ostavila dojam da je ovih pet skupova potreba u nekakvu stepenastu, isključivu odnosu jedan prema drugome. Govorili smo takvim riječima kao što je sljedeće: ›Ako je jedna potreba zadovoljena, onda se pojavljuje druga.‹ Ova tvrdnja mogla bi ostaviti pogrešan dojam o tome da neka potreba mora biti 100 posto zadovoljena prije nego što se pojavi sljedeća.«
> 
> 
> — Maslow, *Teorija čovječje motivacije*, 1943.
> 

Piramidalni prikaz uglavnom daje jedan *previše statički nazor* Maslowljeva dinamičkog modela. To je dovelo do mnogo nerazumijevanja i neosnovanih kritika. Eklatantan primjer jedne takve pogrešne interpretacije jest pretpostavka da su kategorije potreba poredane strogo diskretno i da jedna kategorija potreba mora biti 100 % zadovoljena prije nego što sljedeća kategorija potreba postane motivirajuća. No često je dovoljno da stupanj ispunjenja bude 70 % ili manji da bi se pojavila sljedeća viša potreba. Primjetan stupanj zasićenja također znatno varira s individualnim očekivanjima. Neki udžbenici stoga upotrebljavaju dinamičke prikaze na osnovi Krecha, Crutchfielda i Ballacheyja (1962, S. 72/77).

Vidi još
--------

* Engelov zakon
* John Curtis Gowan
* Juan Antonio Pérez López
* Manfred Max Neef
* metamotivacija
* Murrayjeve psihogene potrebe
* potreba
* teorija potreba

Preporučena literatura
----------------------

* Heylighen, Francis (1992). „A cognitive-systemic reconstruction of maslow's theory of self-actualization". *Behavioral Science* **37** (1): 39–58. DOI:10.1002/bs.3830370105.
* Kress, Oliver (1993). „A new approach to cognitive development: ontogenesis and the process of initiation". *Evolution and Cognition* **2** (4): 319–332.

Eksterni linkovi
----------------

***Maslowljeva hijerarhija potreba*** na Wikimedijinoj ostavi

* *A Theory of Human Motivation*, Maslowljev izvorni članak iz 1943.
* *Maslow's Hierarchy of Needs*, Teacher's Toolbox. Pregledna videosnimka Maslowljeva rada autora Geoffa Pettyja
* *A Theory of Human Motivation: Annotated* Arhivirano 2006-11-10 na Wayback Machine-u
* teorija i biografija, uključujući detaljan opis i primjere samoaktualiziranih ljudi
* Maslowljeva hijerarhija potreba, Valdosta.
* Abraham Maslow, C. George Boheree